John Sinclair (runoilija)

**John Sinclair** (2. lokakuuta 1941 Flint, Michigan – 2. huhtikuuta 2024) oli yhdysvaltalainen runoilija ja aktivisti, joka tunnettiin myös protopunk-yhtye MC5:n managerina ja White Panther -puolueen perustajana. 

John Sinclairia pidettiin yleisesti 1960–1970-lukujen vastakulttuurin ja poliittisen undergroundin yhtenä keskeisenä hahmona yhdessä Abbie Hoffmanin ja Angela Davisin kaltaisten aktivistien kanssa. Hän oli mukana Vietnamin sotaa vastustaneessa protestiliikkeessä ja tuli kuuluisaksi myös kannabisaktivistina, joka vaati marijuanan laillistamista Yhdysvalloissa. Runoilijana häntä on usein verrattu beat-sukupolvi-liikkeen runoilijoihin. 

Beatles -yhtyeen laulaja John Lennon kirjoitti John Sinclairista kertovan kappaleen ”John Sinclair”, joka ilmestyi Lennonin ja Yoko Onon yhteisellä albumilla *[[Some Time in New York City]]* (1972).
## Elämä ja ura

### Varhainen elämä ja ura
Sinclair syntyi Flintissä Michiganissa 2. lokakuuta 1941 ja varttui Davisonissa Michiganissa. Hän suoritti kandidaatin tutkinnon amerikkalaisesta kirjallisuudesta Michiganin yliopistossa ja opiskeli maisteritasolla samaa alaa Wayne State Universityssa.  Hänen gradunsa käsitteli  kirjailija William S. Burroughsin kokeellista teosta *Naked Lunch,* mutta hän keskeytti opinnot omistautuakseen kokonaan luovalle työlle, kuten runojen kirjoittamiselle. Vuonna 1963 hän kirjoitti varhaisen runokirjansa *Peyote Mind.* 

Yliopistoaikanaan Sinclair ihastui syvästi jazz-musiikkiin ja avantgardeen taiteeseen. Tämä rakkaus musiikkiin ja taiteeseen sai hänet kiinnostumaan myös sen ympärillä vaikuttaneesta poliittisesta kulttuurista. Hän kuuli 1960-luvun alussa Malcolm X:n puhuvan, asettui kasvavan rauhanliikkeen puolelle ja ryhtyi kirjoittamaan runoja ja kolumneja Detroitin underground-lehteen *Fifth Estate*. Sinclair toimi lehdessä myös jazz-kriitikkona, ja hän oli pitkään musiikin, beat-runouden ja vasemmistolaisen politiikan intohimoinen puolestapuhuja. Sinclairin tavoitteena oli tuoda elokuva, musiikki, maalaustaide ja runous kaikkien kiinnostuneiden ulottuville. Hän esitti taiteen universaalina ja kaikkien saavutettavana asiana – eikä elitistisenä, akateemiseen kuoreen kätkettynä mysteerinä. Jazz vaikutti vahvasti myös hänen omaan runouteensa – suurin osa hänen teoksistaan oli kirjoitettu jazzrunouden hengessä. Edistääkseen Detroitin runoilijoiden ja jazz-muusikoiden toimintaa Sinclair perusti vuonna 1964 taiteilijakollektiivin nimeltä Detroit Artists Workshop, jonka avulla hän julkaisi vuonna 1965 runokirjan *This is Our Music.*  

### MC5 ja White Panther Party
Vuosina 1966–1969 Sinclair toimi Detroitin protopunk -yhtyeen MC5:n (Motor City Five) managerina, ja hänen vaikutuksensa ohjasi yhtyettä vasemmistolaiseen politiikkaan ja aktivismiin. Sinclair näki MC5:n eräänlaisena vallankumouksen äänitorvena: bändi alkoikin pian yhdistää lauluihinsa vasemmistolaista retoriikkaa. Sinclair oli myös perustamassa vastakulttuurista yhteisöä ja asuinkommuunia Trans-Love Energies Unlimitedia, joka toimi MC5:n ja muiden paikallisten artistien yhteisenä ohjelmatoimistona. MC5 solmi levysopimuksen Elektra-levy-yhtiön kanssa ja julkaisi debyyttialbuminsa *[[Kick Out the Jams]]* (1969), jonka legendaarinen huuto ”Kick out the jams, motherfuckers!” kuvasti yhtyeen kapinahenkeä. John Sinclair kirjoitti albumin kanteen sen saatesanat. 

Vuonna 1968 Sinclair perusti White Panther Party -nimisen poliittisen puolueen yhdessä vaimonsa, valokuvaaja Leni Sinclairin kanssa. White Panther Party oli vallankumouksellinen liike, joka tuki mustien kansalaisoikeuksia ja vastusti kapitalismia, sekä Vietnamin sotaa. Liike toimi Mustien Pantterien liittolaisena ja molemmat järjestöt tekivät paljon yhteistyötä. White Panthers -liike oli mukana myös järjestämässä useita Vietnamin sotaa vastustavia mielenosoituksia ja konsertteja Detroitin seudulla. Konserteissa esiintyi usein paikallisia yhtyeitä kuten MC5 ja Iggy & The Stooges    

Sinclairin ja MC5-yhtyeen vallankumoukselliset ajatukset eivät jääneet viranomaisilta huomaamatta: FBI alkoi pian valvoa radikaalin ryhmän kommuunia Detroitissa. Kun rotumellakat riehuivat Detroitissa kesällä 1967, useat mellakkaan osallistuneet sytyttivät tulipaloja kaduilla. MC5-yhtyeen talon ulkoseinään ilmestyi lakana, jossa luki: *”*Burn baby burn”. Lakana ärsytti viranomaisia ja rakennukseen rynnäköivät mellakkapoliisit väittivät, että talon katolta oli ammuttu poliisia kohti. Sinclair kiisti asian,.”Meitä häirittiin 24/7”, hän muistelee. ”Meitä pidätettiin yllytyksestä, säädyttömyydestä, huumeiden hallussapidosta – mistä tahansa, mistä poliisit keksivät syyttää.” Riidat viranomaisten kanssa eivät hiljentäneet yhtyettä. MC5 oli ainoa yhtye, joka soitti mielenosoittajille Lincoln Parkissa Chicagossa vuoden 1968 demokraattien puoluekokouksen aikaan — vastoin Chicagon pormestarin Richard J. Daleyn määräämää elävän musiikin kieltoa. Tapahtuma päättyi poliisin ja mielenosoittajien välisiin mellakointiin. Seuraavana vuonna Sinclair pidätettiin marijuanan hallussapidosta.
### Free John Sinclair -liike
Vuonna 1969 Sinclair tuomittiin 10 vuodeksi vankeuteen kahden marihuanasätkän hallussapidosta. Poikkeuksellisen ankara 10 vuoden tuomio oli tarkoitettu varoitukseksi koko vastakulttuurille: Sinclair oli tarjonnut marihuanaa peitetehtävässä toimineelle poliisille. Hänen tuomiota pidettiin yleisesti ankarana ja se herätti laajaa keskustelua, mediahuomiota ja suuttumusta, ja se synnytti voimakkaan tukiliikkeen hänen vapauttamisekseen. Useat tunnetut julkisuuden henkilöt, kuten muusikko Stevie Wonder, runoilija Allen Ginsberg, taiteilija Yoko Ono ja rocktähti John Lennon, pitivät 10 vuoden tuomiota kohtuuttomana ja osallistuivat protesteihin. Lennon kirjoitti Sinclairista jopa kappaleen ”John Sinclair”, Kappale ilmestyi myöhemmin Lennonin ja Yoko Onon yhteisellä albumilla *[[Some Time in New York City]]* (1972).

Sinclair istui vankilassa yli kaksi vuotta. Hän kirjoitti päivittäin runoja ja kirjeitä ulkomaailmaan ja muuntui vähitellen vastakulttuurin ikoniksi ja julkisuuden henkilöksi, kun kampanja hänen vapauttamisekseen sai yhä suurempaa vauhtia. Huipennus koitti joulukuussa 1971, kun Michiganin Ann Arborissa järjestettiin John Sinclair Freedom Rally -tapahtuma. Stevie Wonder, Allen Ginsberg ja Mustien pantterien johtaja Bobby Seale jakoivat esiintymislavan John Lennonin ja Yoko Onon kanssa tapahtumassa, jonka liput myytiin loppuun muutamassa minuutissa. Tapahtumaan kokoontui yli 15 000 ihmistä vaatimaan Sinclairin vapauttamista. John Sinclair vapautettiin kolme päivää tapahtuman jälkeen, kun Michiganin osavaltion lainsäädäntö lievensi huumelakejaan. Sinclairin vankilakirjoitukset julkaistiin myöhemmin kirjana nimeltä *Guitar Army.* MC5-yhtye teki vielä kaksi albumia ja hajosi lopullisesti vuonna 1972.

### Vapautumisen jälkeen
Vankilasta vapautumisen jälkeen Sinclair julkaisi ja äänitti laajasti runoteoksia. Hänen teoksiinsa kuuluvat muun muassa *It’s All Good: A John Sinclair Reader* (2008), runokokoelmat *We Just Change the Beat: Selected Poems* (1988) sekä musiikkirunouden kokoelmat *Fattening Frogs for Snakes: Delta Sound Suite* (2002) ja *Thelonious: a book of monk* (1994). Hän toimi myös *Work*-runouslehden päätoimittajana sekä useiden muiden kirjallisuus- ja jazz-julkaisujen toimittajana. Hän työskenteli myös sanomalehti *Detroit Sunin* kolumnistina. 

Vuonna 1991 hän muutti New Orleansiin. Kaupungin monimuotoinen ja kukoistava musiikkielämä antoi uuden pohjan hänen runoperformansseilleen, joita säesti The Blues Scholars -yhtye. Hän aloitti työt myös juontajana paikallisella  jazz-radioasemalla WWOZ. Hän äänitti 1990-luvulla myös useita runonlausunta-albumeita ja esiintyi spoken word -runoilijana yhdessä Wayne Kramerin ja Sun Ran kanssa. 1990-luvun lopulla Sinclair alkoi myös käydä läpi vanhoja äänitearkistojaan. Hän löysi varhaisia *Ann Arbor Blues and Jazz Festival* -tallenteita ja julkaisi konserttilevyjä muun muassa Sun Ralta, Victoria Spiveyltä, Roosevelt Sykesiltä, Little Sonnylta ja useilta vähemmän tunnetuilta Detroitin artisteilta.

Vuonna 2004 perustettiin uusi järjestö John Sinclair Foundation. Järjestö toimi Amsterdamissa, minne Sinclair oli asettunut asumaan. Säätiön tehtävänä oli säilyttää ja suojella Sinclairin tuotantoa ja arkistoja. Hän toimi Amsterdamissa myös oman internet-radiokanavansa Radio Free Amsterdamin ylläpitäjänä. 

### Elämän viimeiset vuodet
Elämänsä viimeisinä vuosina hän ihaili suuresti venäläistä anarkistiryhmä Pussy Riotia. Elämänsä viimeiset vuodet Sinclair asui Cass Corridorin alueella Detroitissa. Hän ehti nähdä, kuinka marihuana laillistettiin hänen kotiosavaltiossaan. Vuonna 2021 Detroit Newsin haastattelussa hän kertoi olevansa yllättynyt, että Michiganin osavaltiolta kesti niin kauan kannabiksen laillistamisessa. ”Totuus voitti lopulta”, Sinclair sanoi. ”Eiväthän ihmiset lopettaneet sen käyttöä, ymmärräthän? Ja yhä useampi asettui rikollisten puolelle — ja pian heidän oli poistettava rikosluokitus kokonaan. Siinä ei ollut mitään järkeä.” John Sinclairin oli määrä puhua huumeiden laillistamisesta Ann Arborin vuosittaisessa *Hash Bash* -tapahtumassa vuonna 2024. Hän kuitenkin kuoli muutamaa päivää ennen tapahtumaa.

John Sinclair kuoli 2. huhtikuuta 2024, 82 vuoden iässä. Kuolinsyy oli sydämen vajaatoiminta.

## Lähteet

## Aiheesta muualla

* John Sinclair seeds 
* John Sinclair Foundation